Snakskrif nie vir sensitiewe lesers nie | Netwerk24
Deur J.B. Roux 19 April 2021 05:07
Wat het ons hier? wonder 'n mens oor Erla-Mari Diedericks se Dominique.
Daardie Shades of Grey-dingetjie wat Afrikaans die een of ander tyd móés tref? 'n Boek met geforseerde beelding soos "(. . .) die karnivoriese mond van die donker parkeergarage (. . .)" op bl. 23? Of 'n roman wat so sinies is dat jy daaraan kan stik, soos op bl. 60: "Van wanneer af is mans vrygewig met liefde?"
Maar hoe kan jy nié sinies wees as jy seks aan veral getroude mans verkoop nie?
Dominique (in Latyn beteken dit "Heer") is 'n "courtesan". Sy onthaal mans in haar slaapkamer en doen dinge aan en vir hulle wat hul eie vrou nooit sal nie. Daarby skilder sy selfportrette waarin sy haarself in gekompromitteerde posisies uitbeeld. Sy word geteister deur 'n agtervolger, dalk twee. Die "agtervolger" laat bewyse in haar woonstel dat hy daar was wanneer sý nie was nie. Hy of sy stuur bosse blomme en Whats­App-boodskappe. Die lys ver­dagtes is lank. Dominique vra Philip­, 'n oud-"kliënt" en polisiebeampte, om hulp. Dis naelbyt-intrige.
Die een aspek wat die verhaal daarby anders as ander spanningsromans maak, is die frekwensie van seks en die grafiese, amper wrede detail waarmee dit aangebied word: As daar iets is soos 'n hygroman, is dit 'n snak­roman.
Dominique is geïnspireerd en dit voel nooit asof seks bygesleep is as sensasionele skoktegniek nie.
Dominique se traumatiese kinderjare dreig om 'n bygesleepte motivering vir haar leefstyl te wees eerder as 'n volwaardige katalisator, maar al bied die gegewe soveel slaggate waarin die skrywer sou kon trap, kán sy 'n storie vertel: Dominique is geïnspireerd en dit voel nooit asof seks bygesleep is as sensasionele skoktegniek nie. Alles in dié verhaal maak sin en daar is geen rede hoekom grafiese seks nie die ruggraat van 'n goed geskrewe spanningsroman, eintlik 'n sielkundige riller, kan wees nie. As jy lus het vir 'n anderste roman.